Broj: 711-I-270-Pp-86-22/23-04-17

Zagreb, 25. listopada 2022.g.

**Povjerenstvo za odlučivanje o sukobu interesa** (u daljnjem tekstu: Povjerenstvo), usastavu Nataše Novaković, kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić, kao članova Povjerenstva, na temelju članka 32. stavka 1. podstavka 1. i članka 41. stavka 1. Zakona o sprječavanju sukoba interesa („Narodne novine“, broj 143/21. u daljnjem tekstu: ZSSI/21) te članka 17. Pravilnika o rada i odlučivanja Povjerenstva za odlučivanje o sukobu interesa od 16. listopada 2013.g., **u predmetu obveznika Viktora Puljka, zamjenika općinskog načelnika Općine Brela do 20. svibnja 2021., te obveznika Petra Pervana, direktora trgovačkog društva Greben Brela d.o.o. za komunalne djelatnosti,** na stručnom sastanku održanom 25. listopada 2022., donosi sljedeći:

**ZAKLJUČAK**

1. **Postupak za odlučivanje o sukobu interesa protiv obveznika Viktora Puljka, zamjenika općinskog načelnika Općine Brela do 20. svibnja 2021., u odnosu na njegovo zapošljavanje u Općini Brela tijekom razdoblja od 12 mjeseci od prestanka obnašanja navedene dužnosti temeljem provedenog javnog natječaja, neće se pokrenuti, jer iz istih ne proizlazi da bi došlo do povrede članka 20. stavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19., u daljnjem tekstu: ZSSI/11.), niti povrede članka 23. stavka 2. ZSSI/21-a.**
2. **Postupak za odlučivanje o sukobu interesa protiv obveznika Petra Pervana, direktora trgovačkog društva Greben Brela d.o.o. za komunalne djelatnosti, u odnosu na okolnosti zapošljavanja Viktora Puljka u Općini Brela temeljem provedenog javnog natječaja, neće se pokrenuti, jer iz istih ne proizlazi da bi došlo do povrede članka 7. točke c) ZSSI/21-a.**

Obrazloženje

Dana 7. veljače 2022. pod brojem 711-U-2436-Pp-86/22-01-3 zaprimljena je neanonimna prijava mogućeg sukoba interesa podnesena protiv obveznika Petra Pervana, direktora trgovačkog društva Greben Brela d.o.o. za komunalne djelatnosti. Povodom koje se vodi predmet Pp-86/22.

U prijavi se navodi da je proveden nezakoniti odabir za prijam u službu u Jedinstveni upravni odjel Općine Brela na radno mjesto stručni suradnik za prostorno uređenje, graditeljstvo i zaštitu okoliša, koji je objavljen u „Narodnim novinama“, broj 97/21. u rujnu 2021., a u kojem je odabran kandidat Viktor Puljak, koji je do prošlih lokalnih izbora održanih u svibnju 2021. obnašao dužnost zamjenika općinskog načelnika Općine Brela. Navodi da je opisanim zapošljavanjem došlo do kršenja odredbe članka 20. ZSSI/11-a te da je predsjednik povjerenstva za provedbu javnog natječaja bio Petar Pervan, koji je u trgovačkom društvu Greben Brela d.o.o. za komunalne djelatnosti, kojem je osnivač Općina Brela, zaposlen u vrijeme kada je Viktor Puljak obnašao navedenu dužnost zamjenika općinskog načelnika. Navodi se da je natječaj oglašen samo u „Narodnom novinama" te da isti nije bio objavljen na internetskoj stranici Općine Brela. Zaključno se iznosi da je iz postupka natječaja bio isključen kandidat koji nije imao potrebne 3 godine radnog iskustva te da nije bio isključen drugi kandidat Viktor Puljak koji je u toj situaciji kao zamjenik općinskog načelnika u prethodnom mandatu bio u sukobu interesa u smislu ZSSI/11-a.

Povjerenstvo je povodom predmetne prijave dopisom Broj: 711-I-727-Pp-86/22-02-17 od 25. svibnja 2022. pozvalo podnositelja prijave da precizira činjenice i okolnosti iz kojih bi proizlazilo da je konkretno navedeni obveznik u ovoj situaciji počinio moguću povredu odredbi ZSSI/11-a.

U Povjerenstvu je pod brojem 711-U-5654-Pp-86/22-03-3 zaprimljena dopuna prijave u kojoj se ponavljaju navodi iz prethodno podnesene prijave te se u bitnome navodi da tekst natječaja za isto radno mjesto objavljen u „Narodnim novinama“ sadržajno ne odgovara tekstu koji je objavljen na internetskoj stranici Općine Brela. Navodi se da odabrani kandidat Viktor Puljak nije isključen iz natječaja, iako nije imao tri godine radnog iskustva u struci, te da je isti do objave natječaja primao mjesečnu naknadu predviđenu za lokalne dužnosnike nakon prestanka mandata. Podnositelj naglašava da se navedeni obveznik u smislu odredbi ZSSI/11-a nije mogao prijaviti na natječaj, jer tijekom razdoblja od 12 mjeseci od prestanka obnašanja dužnosti ne može stupiti u radni odnos kod istog poslodavca u kojem je obnašao dužnost, odnosno u Općini Brela.

U dopuni se navodi da je predsjednik povjerenstva za provedbu natječaja bio Petar Pervan, koji se u trgovačko društvo Greben Brela d.o.o. za komunalne djelatnosti zaposlio temeljem odluke obveznika Stipe Ursića, općinskog načelnika Općine Brela koje je ovu dužnost obnašao u mandatu 2017. – 2021., odnosno kada je njegov zamjenik bio Viktor Puljak. Iznosi se da tekst javnog natječaja objavljen u „Narodnim novinama“ ne sadrži podatke o načinu i mjestu provjere znanja, te da je nadležna služba Ministarstvu pravosuđa i uprave provela inspekcijski nadzor i utvrdila povrede zakona i nepravilnosti u provedbi javnog natječaja, zbog čega je općinskom načelniku Općine Brela naređeno njihovo otklanjanje u primjerenom roku, ali da je isti pobijao navedeni akt inspekcije te da je u tijeku upravni spor.

Sukladno članku 60. ZSSI/21-a postupci započeti prije stupanja na snagu ovoga Zakona dovršit će se prema odredbama ZSSI/11-a.

S obzirom na navedenu zakonsku odredbu, te da je u ovome predmet P-86/22 prijava zaprimljena i spis formiran nakon stupanja ZSSI/21 na snagu 25. prosinca 2021., postupak će se voditi sukladno odredbama ZSSI/21-a primjenom mjerodavne odredbe ZSSI/11-akoji je bio na snazi u trenutku kada su nastale činjenice i okolnosti koje su predmetom odlučivanje u kontekstu utvrđivanja zakonske odgovornosti obveznika u ovom predmetu.

Uvidom u Registar obveznika koji ustrojava i vodi Povjerenstvo, utvrđeno je da je Viktor Puljak obnašao dužnost zamjenika općinskog načelnika Općine Brela do 20. svibnja 2021., te da je Petar Pervan kao član Uprave – direktora trgovačkog društva Greben Brela d.o.o. za komunalne djelatnosti, kojem je osnivač Općina Brela, postao obveznikom ZSSI/21-a danom njegova stupanja na snagu, odnosno 25. prosinca 2021.

Člankom 3. stavkom 1. podstavkom 34. ZSSI/21-a propisano je da su općinski načelnici i njihovi zamjenici obveznici navedenog Zakona, dok je podstavkom 40. istog članka ZSSI/21-a propisano da su predsjednici i članovi uprava trgovačkih društava u kojima jedinice lokalne i područne (regionalne) samouprave imaju većinski udio obveznici navedenog Zakona, stoga su Viktor Puljak u odnosu na dužnost zamjenika općinskog načelnika Općine Brela, te Petar Pervanu odnosu na dužnost člana Uprave - direktora trgovačkog društva Greben Brela d.o.o. za komunalne djelatnosti, dužni pridržavati se odredbi navedenog Zakona.

Također, odredbom članka 3. stavka 1. podstavka 37. ZSSI/11-a propisano je da su općinski načelnici i njihovi zamjenici dužnosnici u smislu odredbi toga Zakona, dok prema odredbama navedenog Zakona član uprava trgovačkih društava u kojima jedinice lokalne i područne (regionalne) samouprave imaju većinski udio nije bio dužnosnik u smislu njegovih odredbi.

Člankom 7. točkom c) ZSSI/11-a propisano je da je obveznicima zabranjeno zlouporabiti posebna prava dužnosnika koja proizlaze ili su potrebna za obavljanje dužnosti.

Istovjetno je propisano i odredbom članka 7. točke c) ZSSI/21-a.

Člankom 20. stavkom 1. ZSSI/11-a propisano je da dužnosnik u roku od jedne godine nakon prestanka dužnosti ne smije prihvatiti imenovanje ili izbor ili sklopiti ugovor kojim stupa u radni odnos kod pravne osobe koja je za vrijeme obnašanja mandata dužnosnika bila u poslovnom odnosu ili kad u trenutku imenovanja, izbora ili sklapanja ugovora iz svih okolnosti konkretnog slučaja jasno proizlazi da namjerava stupiti u poslovni odnos s tijelom u kojem je obnašao dužnost. Stavkom 4. navedenog članka ZSSI/11-a propisano je da u slučaju iz stavka 1. Povjerenstvo može dužnosniku dati suglasnost na imenovanje, izbor ili sklapanje ugovora ukoliko iz okolnosti konkretnog slučaja proizlazi da ne postoji sukob interesa.

Također, odredbom članka 23. stavka 2. ZSSI/21-a propisano je da obveznici koji prema posebnim zakonima uživaju pravo na naknadu plaće nakon prestanka dužnosti ne smiju stupiti u radni odnos u pravnoj osobi ako je ista bila u poslovnom odnosu s tijelom javne vlasti u kojem je obveznik obnašao dužnost, ako prema posebnom zakonu, na temelju prethodno sklopljenog sporazuma odnosno ugovora s bivšim poslodavcem, imaju pravo povratka na isto ili odgovarajuće radno mjesto. Stavkom 6. navedenog članka propisano je da će u slučaju iz stavka 2. Povjerenstvo obvezniku dati suglasnost za imenovanje, izbor ili sklapanje ugovora ako iz okolnosti konkretnog slučaja proizlazi da ne postoji sukob interesa, te da će ga o suglasnosti obavijestiti u roku od 15 dana od dana zaprimanja zahtjeva obveznika.

Člankom 41. stavkom 1. ZSSI/21-a propisano je da Povjerenstvo može pokrenuti postupak po službenoj dužnosti i povodom vjerodostojne i osnovane prijave o mogućoj povredi ovoga Zakona. Sukladno stavku 3. istog članka Zakona postupak nije dopušteno pokrenuti na temelju anonimne prijave.

Iz navoda prijave proizlazi da je obveznik Viktor Puljak nakon prestanka obnašanja dužnosti zamjenika općinskog načelnika Općine Brela temeljem provedenog javnog natječaja stupio u službenički radni odnos u Općini Brela na radno mjesto stručnog suradnika. U konkretnome slučaju nije precizirano je li navedeni obveznik primljen u radni odnos za vrijeme važenja ZSSI/11-a ili nakon što je već na snagu stupio ZSSI/21, iako iz navoda proizlazi da je javni natječaj objavljen u rujnu 2021., dakle u razdoblju kada se primjenjivao ZSSI/11.

Naime, pojedine zabrana i ograničenja propisane odredbama ZSSI/11-a primjenjuju se na obveznika i nakon prestanka obnašanja dužnosti, te je u ovom razdoblju u kojem su ga još obvezivale neke odredbe ZSSI/11-a stupio na snagu ZSSI/21.

Iako zapošljavanje obveznika u tijelu javne vlasti u kojem je obnašao dužnost nakon prestanka mandata ne predstavlja dobru praksu, odredbama niti jednog od dvaju navedenih Zakona nije zabranjeno da se obveznik nakon prestanka mandata zaposli u tijelu javne vlasti u kojem je prethodno obnašao dužnost.

Odredba članka 20. ZSSI/11-a na koju se poziva prijavitelj, odnosno eventualno odredba članka 23. stavka 2. ZSSI/21-a, odnosi se na zabranu zapošljavanja nakon prestanka obnašanja dužnosti u drugoj pravnoj osobi koja je bila u poslovnom odnosu s tijelom javne vlasti u kojem je obnašao dužnost, što ovdje nije slučaj.

S obzirom da se obveznik Viktor Puljak prema navodima prijave zaposlio u Općini Brela u kojoj je prethodno obnašao dužnost zamjenika općinskog načelnika, ne postoje okolnosti koje bi upućivale da bi navedenim zapošljavanjem tijekom razdoblja od 12 mjeseci od prestanka obnašanja predmetne dužnosti došlo do moguće povrede odredbe članka 20. stavka 3. ZSSI/11-a, kao niti odredbe članka 23. stavka 2. ZSSI/21-a, te se postupak protiv njega neće pokrenuti.

U odnosu na sam postupak zapošljavanja Viktora Puljka koji se dovodi u svezu s obveznikom Petrom Pervanom, direktorom trgovačkog društva Greben Brela d.o.o. za komunalne djelatnosti, jer je isti bio predsjednik povjerenstva za provedbu natječaja, iz navoda prijave proizlazi da je ovome zapošljavanju prethodio javni natječaj.

Nadalje, iz navoda prijave proizlazi da je obveznik Petar Pervan zaposlen u trgovačkom društvu Greben Brela d.o.o. za komunalne djelatnosti na dužnosti direktora temeljem odluke obveznika Stipe Ursića, općinskog načelnika Općine Brela, a ne obveznika Viktora Puljka, koji je tada bio zamjenik općinskog načelnika, stoga kod Petra Pervana u ovoj situaciji odlučivanja u javnom natječaju za prijam u radni odnos u Općini Brela, u kojem je sudjelovao Viktor Puljak, nije utvrđen odnos zavisnosti ili obveze prema navedenome kandidatu.

S obzirom da se ne iznose okolnosti interesne ili druge osobne povezanosti s Viktorom Puljkom koje bi dovele u sumnju nepristranost odluka i radnji koje bi Petar Pervan u svojstvu predsjednika povjerenstva za provedbu natječaja poduzimao u navedenom javnom natječaju objavljenom u rujnu 2021., pri čemu je Petar Pervan kao direktor trgovačkog društva Greben Brela d.o.o. za komunalne djelatnosti postao obveznikom ZSSI/21-a dana 25. prosinca 2021. te ga prethodno nisu obvezivale odredbe tog Zakona, postupak protiv obveznika Petra Pervana vezano na zavedeno zapošljavanje neće se pokrenuti.

Ukoliko postupak provedbe javnog natječaja nije zakonito proveden, o tome odlučuje sud nadležan za upravne sporove.

Slijedom svega navedenog, odlučeno je kao u izreci ovog zaključka.

PREDSJEDNICA POVJERENSTVA

Nataša Novaković, dipl.iur.

Dostaviti:

1. Obveznik Viktor Puljak, osobnom dostavom
2. Obveznik Petar Pervan, osobnom dostavom
3. Podnositelju prijave, putem e-maila
4. Objava na internetskoj stranici Povjerenstva po urednoj dostavi obvezniku
5. Pismohrana, ovdje